
DĖL ĮSTATYMO PROJEKTO

		
	Vidaus reikalų ministerija, išnagrinėjusi pakartotinai išvadoms pateiktą patikslintą Lietuvos Respublikos pareigūnų ir karių valstybinių pensijų įstatymo Nr. I-693 12, 13 ir 15 straipsnių pakeitimo įstatymo projektą (toliau – Įstatymo projektas), teikia šias pastabas ir pasiūlymus.
Įstatymo projekte, be kita ko, siūloma pareigūnų ir karių valstybinės pensijos priedo už tarnybą dydį sieti ne su valstybinės socialinio draudimo bazinės pensijos dydžiu, o su valstybinių pensijų baze, ir nustatyti, kad šio priedo dydis yra 2,07 valstybinių pensijų bazės (120,06 euro). Pasiūlymas grindžiamas tuo, kad nuo 2018-01-01 valstybinė socialinio draudimo bazinė pensija bus pritaikyta išimtinai socialinio draudimo sistemai – ji bus dabartinio 110 proc. dydžio ir bus indeksuojama pagal Valstybinio socialinio draudimo fondo biudžeto pajamas ir išlaidas, o pareigūnų ir karių valstybinės pensijos dydžio priedas už tarnybą mokamas iš valstybės biudžeto ir gali būti didinamas atsižvelgiant tik į valstybės biudžeto galimybes.
Pažymėtina, kad, vadovaujantis Lietuvos Respublikos pareigūnų ir karių valstybinių pensijų įstatymo nuostatomis, pareigūnų ir karių valstybinės pensijos dydis tiesiogiai priklauso nuo asmens turėto darbo užmokesčio ir nėra numatytas pensijų indeksavimas, todėl labai skiriasi asmenims skirtingu metu paskirtų pareigūnų ir karių valstybinių pensijų dydžiai. Dabar galiojančio Lietuvos Respublikos pareigūnų ir karių valstybinių pensijų įstatymo 15 straipsnyje nustatytas pareigūnų ir karių valstybinės pensijos priedo už tarnybą, kuris yra mokamas tik tada, kai pensiją gaunantis buvęs pareigūnas nedirba, dydis yra valstybinės socialinio draudimo bazinės pensijos dydžio, todėl jis yra indeksuojamas ir taip bent jau šiek tiek padidinamos nedirbančių pareigūnų ir karių valstybinių pensijų gavėjų pajamos. O pritarus Įstatymo projekte pateiktam pasiūlymui pareigūnų ir karių valstybinės pensijos priedo už tarnybą dydį susieti su valstybinių pensijų baze šio priedo indeksavimas nebebus taikomas, todėl mažas pareigūnų ir karių valstybines pensijas gaunantys ir nedirbantys asmenys praras galimybę atsižvelgiant į ekonomikos pokyčių tendencijas gauti bent šiek tiek didesnes pajamas. 
Atkreiptinas dėmesys į tai, kad, įgyvendinant Lietuvos Respublikos Seimo 2015 m. birželio 23 d. nutarimą Nr. XII-1838 „Dėl Lietuvos Respublikos valstybinių pensijų pertvarkos gairių“, Vyriausybės pavedimu sudaryta darbo grupė 2016 m. buvo parengusi Valstybinių pensijų sistemos pertvarkos gairių projektą (TAP-16-1083) (16-1216(3), kuriame buvo konstatuota, kad nėra nustatytas tų pensinio pobūdžio išmokų, kurių dydis tiesiogiai priklauso nuo asmens turėto darbo užmokesčio (pareigūnų ir karių bei teisėjų valstybinių pensijų), vertės palaikymo mechanizmas, todėl labai skiriasi asmenims skirtingu metu paskirtų valstybinių pensijų dydžiai. Projekte buvo siūloma nustatyti vienodą pensinio pobūdžio išmokų dydžio matą – valstybinių pensijų bazę, taikomą apskaičiuojant naujai skiriamas ir perskaičiuojant anksčiau paskirtas ir mokamas pensinio pobūdžio išmokas, ir numatyti šio dydžio įvertinimo iš naujo mechanizmą, atsižvelgiant į ekonomikos pokyčių tendencijas ir valstybės biudžeto finansines galimybes. Sprendimas dėl valstybinių pensijų sistemos pokyčių nebuvo priimtas.
Atsižvelgdami į tai, kas išdėstyta, manome, kad pareigūnų ir karių valstybinės pensijos priedo už tarnybą dydis su valstybinių pensijų baze galėtų būti siejamas tik tuo atveju, jeigu būtų nustatytas šio dydžio indeksavimo mechanizmas.

